
Észak-Korea segélyezésének vizsgálata

Észak-Korea az elmúlt években számtalanszor szerepelt a hírekben hatalomátadással és fegyvertesztekkel kapcsolatban. Az már azonban kevésbé kerül előtérbe, hogy az atomfegyverrel és műholdfellövésre képes rakétával rendelkező,a világtól elzárkózó országon belül súlyos energia- és élelmiszerellátási problémák vannak jelen mely az elmúlt 20 évben rendkívül sok áldozatot szedett. A térségben jelenlévő országok és az Egyesült Államok,bár különböző érdekek miatt, de mind támogatást nyújtottak az autoriter rezsimnek. A tanulmány célja az volt, hogy ezeket bemutassa, értékelje a célokat és a végén javaslatokat tegyen,hogy miben lenne érdemes változtatni a hatékonyság növelése érdekében.
Az energiasegélyezés terén megállapítható, hogy nem volt sikeres és nem érte el célját,mely az volt, hogy nyersolajért és más energiaforrásokért cserébe Phenjan felhagyjon az nukleárisfegyver szerzési kísérletével és így atommentes maradjon a Koreai-félsziget.
Az élelmiszersegélyezés terén már nem lehet ennyire konkrét következtetéseket levonni. Az élelemhiány csökkent és már nem beszélhetünk olyan mértékű problémáról mint a 90-es évek végén, de a folyamatos segélyek miatt, melyet szinte minden donor ország egyben saját politikai céljainak érvényesítése miatt is küldött, Észak-Korea nem volt rákényszerítve, hogy egy működő gazdaságot hozzon létre. Bevételei nagy részét nem a lakosság ellátására vagy mezőgazdasági fejlesztésekre, hanem katonai célokra költötte el. Mindezek miatt ugyan az Egyesült Államok és Dél-Korea mára szinte nullára redukálta segélyezését, de Kína jelenleg is fenntartja nagymértékű segítségnyújtását.
Hosszú távú sikereket, főleg élelmiszersegélyezés terén csak úgy lehetne elérni ha Kína is szigorú feltételekhez kötné a segélyeket. Emellett ugyanilyen fontos lenne, hogy a térség országai elmélyítsék kapcsolataikat Phenjan segélyezésének terén és közösen dolgozzanak ki egy egységes politikát amit alkalmaznak. Legvégül pedig az NGO-k szerepének a növelésével lehetne még sikereket elérni, mivel ezek a szervezetek pusztán humanitárius megfontolásból és nem politikai célból vannak jelen a KNDK-ban.



